b'\n_START_ARTICLE_\n\xc3\x98sterrike-Ungarn\n_START_SECTION_\nOpptakt\n_START_PARAGRAPH_\nDen \xc3\xb8sterriksk-pr\xc3\xb8yssiske krig, ogs\xc3\xa5 kalt den tyske krig, den tyske broderkrig eller samlingskrigen, ble utkjempet i 1866 mellom Keiserriket \xc3\x98sterrike og kongeriket Preussen om lederskapet i Det tyske forbund. Den endte med Preussen og dennes alliertes seier over \xc3\x98sterrike. Preussen overtok dermed den lederposisjon blant de tyske statene som \xc3\x98sterrike tidligere hadde hatt, og grunnla Det nordtyske forbund. \xc3\x85ret etter ble \xc3\x98sterrike-Ungarn opprettet. _NEWLINE_For de andre tysktalende statene ble det dermed den \xc2\xablilletyske l\xc3\xb8sning\xc2\xbb som ble valgt da Tyskland ble samlet som nasjonalstat under den fransk-pr\xc3\xb8yssiske krig f\xc3\xa5 \xc3\xa5r senere, alts\xc3\xa5 uten de tyske omr\xc3\xa5dene i \xc3\x98sterrike-Ungarn._NEWLINE_Mot den andre grensen p\xc3\xa5 Den italienske halv\xc3\xb8y hadde ogs\xc3\xa5 \xc3\x98sterrike mistet innflytelse. Den generelle nedgangen i innflytelse i Europa for \xc3\x98sterrike ga derfor grunnlaget for at radikale grep m\xc3\xa5tte tas.\n_START_SECTION_\nAvtalen\n_START_PARAGRAPH_\nBakgrunnen for dannelsen av denne realunionen var et kompromiss mellom tyskerne i \xc3\x98sterrike-B\xc3\xb6hmen og madjarene i Ungarn. Selv om tyskerne utgjorde mindre enn halvparten av befolkningen i \xc3\x98sterrike og madjarene tilsvarende i Ungarn,  hadde de to gruppene kontroll over de andre folkeslagene i omr\xc3\xa5dene, nemlig i \xc3\x98sterrike italienere, slovenere, tsjekkere, polakker og rutenere (dagens vest-ukrainere) og i Ungarn slovaker, kroater, bosniere, serbere og transsilvanere (rumenere). _NEWLINE_Den \xc3\xb8sterrikske og ungarske delen av realunionen var ellers likestilt, de hadde sine egne parlamenter og forfatninger og brukte sine egne spr\xc3\xa5k, og blandet seg ikke i hverandres anliggender. De var knyttet sammen kun gjennom sin felles hersker.\n_START_SECTION_\nLandomr\xc3\xa5der\n_START_PARAGRAPH_\n\xc3\x98sterrike-Ungarn var veldig dominerende i Sentral-Europa og p\xc3\xa5 det nordvestlige Balkan. Det var regnet som en av Europas fem stormakter mens det eksisterte, men var i motsetning til de fire andre (Storbritannia, Frankrike, Det tyske keiserd\xc3\xb8mmet og Det russiske keiserd\xc3\xb8mmet) et multietnisk lappeteppe uten noen klar etnisk majoritet, og ble derfor oppl\xc3\xb8st etter f\xc3\xb8rste verdenskrig, da seierherrene mente at hvert folkeslag i st\xc3\xb8rst mulig grad skulle ha sin egen nasjonalstat._NEWLINE_Til den \xc3\xb8sterrikske delen, Cisleithania, h\xc3\xb8rte de habsburgske arvelandene, B\xc3\xb6hmen, M\xc3\xa4hren, syd-Schlesien, Galicia og Lodomeriea, Bukovina, Salzburg, Istria og Dalmatia. Det egentlige Ungarn, som inkluderte det n\xc3\xa5v\xc3\xa6rende Slovakia, utgjorde sammen med Siebenb\xc3\xbcrgen (Transilvania), Slovenia og Kroatia den ungarske delen av riket. Bosnia-Hercegovina var fra 1908 et felles omr\xc3\xa5de, et s\xc3\xa5kalt kondominium, for \xc3\x98sterrike og Ungarn._NEWLINE_Imperiet hadde i motsetning til de andre stormaktene nesten ingen landomr\xc3\xa5der/kolonier utenfor Europa, kun en garnison i Tianjin i Kina som det fikk som en del av \xc3\x85ttenasjonsalliansen som slo ned bokseroppr\xc3\xb8ret.\n_START_SECTION_\nUtenrikspolitikk\n_START_PARAGRAPH_\nP\xc3\xa5 slutten av 1860-\xc3\xa5rene hadde ambisjonene \xc3\x98sterrike-Ungarn hadde i Italia og Tyskland blitt kvalt av ved fremveksten av nye nasjonale krefter. Samtidig f\xc3\xb8rte nedgangen og mislykkede reformer av Det ottomanske riket til voksende slavisk motstand i det okkuperte Balkan, og Russland og \xc3\x98sterrike-Ungarn s\xc3\xa5 dermed en mulighet til \xc3\xa5 utvide i denne regionen. I 1876 tilb\xc3\xb8d Russland ovenfor \xc3\x98sterrike-Ungarn at man delte Balkan mellom seg, men Andr\xc3\xa1ssy mente for \xc3\x98sterrike-Ungarn allerede var en \xc2\xabmettet\xc2\xbb stat og at de ikke kunne takle flere omr\xc3\xa5der. Hele monarkiet ble dermed trukket inn i en vanskelig posisjon med tanke p\xc3\xa5 diplomatisk balansegang. Dette startet f\xc3\xb8rst under Andr\xc3\xa1ssy, med tanke p\xc3\xa5 provinsen Bosnia og Hercegovina, en overveiende slavisk omr\xc3\xa5de av Det ottomanske riket, som ble overf\xc3\xb8rt til \xc3\xb8sterriksk-ungarsk kontroll i 1878, av Berlin-kongressen. Ustabiliteten dette medf\xc3\xb8rte endte til slutt opp med krig etter drapet p\xc3\xa5 erkehertug Franz Ferdinand av \xc3\x98sterrike ved Sarajevo i 1914.\n_START_SECTION_\nF\xc3\xb8rste verdenskrig\n_START_PARAGRAPH_\n\xc3\x98sterrike-Ungarn deltok p\xc3\xa5 samtlige fire fronter i Europa under f\xc3\xb8rste verdenskrig: P\xc3\xa5 Balkanfronten, \xc3\x98stfronten og Italiafronten var de direkte involvert fra f\xc3\xb8rste \xc3\xb8yeblikk siden kampene foregikk i deres grensetrakter, mens man fra 1918 hjalp Keiserriket Tyskland p\xc3\xa5 Vestfronten etter man (som del av Sentralmaktene) hadde vunnet p\xc3\xa5 \xc3\x98stfronten. Resultatet av seieren i \xc3\xb8st var en skuffelse: Freden i Brest-Litovsk gav Tyskland kontroll over enorme omr\xc3\xa5der, mens \xc3\x98sterrike-Ungarn ble innsnevret. F\xc3\xb8r krigens avslutning i november 1918 ble det ogs\xc3\xa5 klart at man hadde tapt b\xc3\xa5de Italia- og Balkan-fronten.'